Vermeende kapers met nagemaakte vuurwapens betrapDie nagemaakte vuurwapens. (Foto: Verskaf) Weke nadat twee verdagtes glo ŉ man se motor langs die N12 gekaap het, is hulle nie net met die motor en ander gesteelde goedere betrap nie, maar ook met drie nagemaakte vuurwapens wat glo tydens die kaping gebruik is. Die twee is in hegtenis geneem en het sedertdien in die Emalahleni-landdroshof verskyn op aanklagte van kaping, besit van gesteelde goedere en oortreding van die Immigrasiewet. Kol. Donald Mdhluli, polisiewoordvoerder, sê ŉ man se Toyota Corolla is op 25 Junie langs die N12 gekaap toe hy net ŉ oomblik uit sy motor geklim het. Weke later het lede van die misdaadvoorkomingseenheid in Emalahleni (Witbank) inligting oor die beweerde kaping opgevolg wat hulle tot ŉ huis in Klarinet gelei het. “Met hul aankoms by die huis het hulle twee verdagtes aangetref wat in besit was van die gekaapte voertuig. Die lede het die huis deursoek en ander gesteelde goedere gekry soos ŉ kettingsaag, waterpomp en drie nagemaakte vuurwapens,” sê Mdhluli. Die verdagtes, Nelson Mudavanhu (32) en Takuya Jonali (19), is in hegtenis geneem waarna dit aan die lig gekom het dat hulle nie die nodige dokumente het om wettig in Suid-Afrika te wees nie. Mudavanhu en Jonali het vroeër vandeesweek in die hof verskyn waar die saak tot 20 Augustus uitgestel is vir verdere ondersoek. Die beskuldigdes sal in polisieaanhouding bly tot dan. Lt.genl. Semakaleng Daphney Manamela, provinsiale polisiekommissaris, het die inhegtenisneming van die verdagtes verwelkom, asook die feit dat die gekaapte motor teruggevind is. “Ek hoop dat die deurbraak in hierdie saak die polisie sal help om ander soortgelyke voorvalle in Emalahleni en omliggende gebiede op te los.”